Só word studente deur gelekte Unisa-vraestelle geraak‘n Skermskoot van die SMS-boodskap waarin ‘n eksamenvraestel te koop aangebied word. (Skermskoot: Verskaf) Die Universiteit van Suid-Afrika (Unisa) het studente verseker dat die Mei-Junie-eksamen soos normaal sal voortgaan vir diegene wat nié hulself skuldig gemaak het aan die uitlek van vraestelle, of die aankoop van gelekte vraestelle gedurende die eksamen nie. Martin Ramotshela, woordvoerder van Unisa, het aan Maroela Media gesê die Nasionale Vervolgingsgesag (NVG) werk in samewerking met die ondersoekeenheid vir ernstige handelsmisdaad en die universiteit om die skuldiges aan die pen te laat ry nadat eksamenvraestelle vroeër deur middel van ŉ SMS-boodskap aan studente te koop aangebied is. Ramotshela het verduidelik dat alle eksamens wat nog geskryf moet word, sal verloop soos beplan. Eksamenvraestelle wat reeds afgelê is, sal gemerk word. Moderators sal egter alle vraestelle noukeurig deurgaan om te bepaal of die student moontlik vooraf die spesifieke vraestel onder oë gehad het. Enige verdagte vraestelle sal aan die ondersoekspan oorhandig word. Studente wat nie vooraf vraestelle gekoop het nie, het dus niks om hulle oor te bekommer nie en resultate sal soos normaal op ŉ latere stadium bekend gemaak word, het Ramotshela verseker. Volgens Ramotshela is daar talle studente wat met die uitdeel van vraestelle in die eksamenlokaal agtergekom het dat die spesifieke vraestel vooraf aan ander studente uitgelek het en toe uitgestap het sonder om die vraestel te skryf. Dié studente sal die geleentheid gegun word om weer hul eksamen af te lê. “Enige student wat die universiteit se etiese kode oortree het, sal voor ’n dissiplinêre verhoor verskyn. Indien die student skuldig bevind word, sal die vak heeltemal van die student se rekord verwyder word. Punte sal afgetrek word en die student sal vir ’n tydperk van vyf jaar van Unisa geskors word,” het Ramotshela gewaarsku. Ramotshela het beklemtoon dat skuldiges ook deur die polisie vervolg sal word. Agt eksamenvraestelle onder verdenking is reeds deur studente by die universiteit aangemeld, waarvan twee beslis uitgelek het. “Al was dit net een vraestel, was dit een te veel,” sê Ramotshela. Hoewel hy hom nie wou uitlaat oor die ondersoek nie, het hy gesê dat die ondersoek wel vordering toon en die universiteit hoop om binnekort die skuldiges, wat die vraestelle aan studente verkoop, vas te trek.